CELEX: 32017R2361
Language: lt
Date: 2017-09-14 00:00:00
Title: 2017 m. rugsėjo 14 d. Komisijos deleguotasis reglamentas (ES) 2017/2361 dėl galutinės įnašų, skirtų Bendros pertvarkymo valdybos administracinėms išlaidoms padengti, sistemos

19.12.2017   
            
            
               LT
            
            
               Europos Sąjungos oficialusis leidinys
            
            
               L 337/6
            
         KOMISIJOS DELEGUOTASIS REGLAMENTAS (ES) 2017/2361
   2017 m. rugsėjo 14 d.
   dėl galutinės įnašų, skirtų Bendros pertvarkymo valdybos administracinėms išlaidoms padengti, sistemos
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. liepos 15 d. Europos Parlamento ir Tarybos reglamentą (ES) Nr. 806/2014, kuriuo nustatomos kredito įstaigų ir tam tikrų investicinių įmonių pertvarkymo vienodos taisyklės ir vienoda procedūra, kiek tai susiję su bendru pertvarkymo mechanizmu ir Bendru pertvarkymo fondu, ir iš dalies keičiamas Reglamentas (ES) Nr. 1093/2010 (1), ypač į jo 65 straipsnio 5 dalį,
   kadangi:
   
               (1)
            
            
               Komisijos deleguotuoju reglamentu (ES) Nr. 1310/2014 (2) nustatyta laikina įnašų dalinių įmokų, skirtų Valdybos administracinėms išlaidoms padengti, sistema buvo pagrįsta supaprastinta metodika ir taikoma tik ribotam subjektų poaibiui, visų pirma subjektams, kuriuos Europos Centrinis Bankas (ECB) laiko svarbiais (toliau – svarbūs subjektai). Laikina sistema buvo nustatyta, kad būtų užtikrintas pakankamas Valdybos įsteigimo finansavimas ir kartu kuo labiau sumažinta Valdybai, kuri tuo metu turėjo tik ribotą struktūrą ir veiklos pajėgumą, tenkanti administracinė našta. Laikina sistema turėjo būti taikoma, kol Komisija priims galutinę įnašų, skirtų administracinėms išlaidoms padengti, nustatymo ir rinkimo sistemą;
            
         
               (2)
            
            
               Valdybos struktūra ir veiklos pajėgumas tapo stabilesni, todėl dabar reikėtų nustatyti galutinę metinių įnašų, skirtų Valdybos administracinėms išlaidoms padengti, sistemą. Galutinė sistema turėtų pakeisti Deleguotuoju reglamentu (ES) Nr. 1310/2014 nustatytą laikiną sistemą;
            
         
               (3)
            
            
               tokioje galutinėje sistemoje reikėtų numatyti administracinių įnašų nustatymo ir rinkimo taisykles, galiojančias ne tik svarbiems subjektams, bet visiems subjektams, kuriems taikomas bendras pertvarkymo mechanizmas. Įnašai turėtų būti apskaičiuojami aukščiausiu tų subjektų konsolidavimo lygiu dalyvaujančiose valstybėse narėse, nes Valdybos sprendimų priėmimo įgaliojimai, kai ji priima grupės pertvarkymo planus, atlieka sėkmingo grupių pertvarkymo galimybių įvertinimą ir priima grupių pertvarkymo sprendimus, taikomi visoms konsoliduojamoms grupių patronuojamosioms įmonėms. Vykdydama tas užduotis Valdyba patirs išlaidų, nes turės rinkti ir analizuoti informaciją ir duomenis, susijusius su kiekviena konsoliduojama patronuojamąja įmone. Kadangi šios išlaidos yra susijusios su subjektams, kuriems taikomas bendras pertvarkymo mechanizmas, Valdybos teikiamomis paslaugomis, jas turėtų apmokėti tie subjektai, todėl administraciniai įnašai turėtų būti apskaičiuojami remiantis jų konsoliduotosiomis ataskaitomis aukščiausiu konsolidavimo lygiu dalyvaujančiose valstybėse narėse ir kiekvienai grupei turėtų būti apskaičiuojamas tik vienas įnašas;
            
         
               (4)
            
            
               pagal Reglamento (ES) Nr. 806/2014 65 straipsnio 3 dalį Valdyba turi nustatyti ir rinkti įnašus, taip pat užtikrinti, kad jie visi būtų sumokėti laiku. Kad Valdyba galėtų įvykdyti tuos reikalavimus, reikėtų užtikrinti veiksmingą administracinių įnašų rinkimo iš įstaigų ir subjektų, nurodytų Reglamento (ES) Nr. 806/2014 2 straipsnyje, sistemą. Toms įstaigoms ir subjektams jau taikoma daug ataskaitų teikimo reikalavimų, nustatytų Sąjungos teisės aktuose. Konkrečiau, pagal Europos Centrinio Banko reglamentą (ES) Nr. 1163/2014 (3) ECB, siekdamas apskaičiuoti priežiūros mokesčius, renka duomenis apie visą turtą ir bendrą rizikos poziciją. Pagal Reglamentą (ES) Nr. 1163/2014 surinktus duomenis galima prasmingai panaudoti Valdybai skirtiems administraciniams įnašams apskaičiuoti. Pagal Reglamento (ES) Nr. 806/2014 30 straipsnio 2 dalį Valdyba ir ECB, vykdydami atitinkamas tuo reglamentu jiems nustatytas pareigas, turi glaudžiai bendradarbiauti, visų pirma vienas kitam teikti visą informaciją, būtiną jų užduotims vykdyti. Prašyti ECB perduoti Valdybai duomenis, kuriuos jis gavo ir patikrino vykdydamas Tarybos reglamentu (ES) Nr. 1024/2013 (4) jam pavestas užduotis ir suteiktus įgaliojimus, būtų veiksmingiau nei dubliuoti ataskaitų teikimo naštą atitinkamoms įstaigoms ir subjektams. ECB ir Valdybos dalijimasis duomenimis taip pat leistų užtikrinti, kad Valdyba nedubliuotų duomenų tikrinimo proceso, ir yra paremtas Valdybos ir ECB pareiga glaudžiai bendradarbiauti vykdant atitinkamas Reglamentu (ES) Nr. 806/2014 jiems nustatytas pareigas. Jei duomenų teikimo ir tikrinimo procesai būtų kaip nors dubliuojami, įnašams apskaičiuoti ir surinkti neišvengiamai reikėtų daugiau laiko ir sistema būtų ne tokia efektyvi. Todėl turėtų būti reikalaujama, kad ECB, vykdydamas pareigą bendradarbiauti, perduotų Valdybai iš atitinkamų įstaigų ir subjektų gautus duomenis, kad būtų galima apskaičiuoti Valdybai skirtus įnašus. Valdyba turėtų kuo daugiau kliautis ECB surinktais duomenimis. Valdyba turėtų turėti prieigą prie minėtų duomenų tokiu mastu, koks yra būtinas, kad ji galėtų įvykdyti savo užduotis pagal šį reglamentą;
            
         
               (5)
            
            
               paskirstant įnašus turėtų būti atsižvelgta į darbo krūvio ir susijusių išlaidų, tenkančių subjektams, už kuriuos tiesiogiai atsakinga Valdyba, palyginti su subjektais, už kuriuos atsakingos nacionalinės pertvarkymo institucijos, skirtumą. Todėl šiuo reglamentu turėtų būti nustatyta, kaip įnašus reikėtų padalyti šių dviejų grupių subjektams. Pagal šiuo reglamentu nustatytą galutinę sistemą turėtų būti reikalaujama, kad tose dviejose grupėse subjektai teiktų įnašus proporcingai išteklių poreikiams, kurių dėl kiekvieno iš jų kyla Valdybai, apytiksliai apskaičiuotiems remiantis stebimais duomenimis;
            
         
               (6)
            
            
               siekiant tiek Valdybai, tiek atitinkamiems subjektams suteikti tikrumo dėl to, kaip atskiri metiniai įnašai bus koreguojami, jei skaičiuojant būtų padaryta klaida arba pasikeistų pagrindiniai duomenys, šiuo reglamentu reikėtų nustatyti konkrečias tos srities taisykles. Jei apskaičiuodama metinį įnašą Valdyba padaro klaidą, turėtų būti reikalaujama, kad ji tą klaidą ištaisytų. Toks reikalavimas turėtų būti taikomas tuo atveju, kai klaidų padaroma dėl to, kad Valdyba neteisingai taiko atskirų metinių įnašų apskaičiavimo metodiką. Tokiais atvejais turėtų būti koreguojami visi įnašai. Kita vertus, atvejai, kai apskaičiuojant atskirus metinius įnašus naudoti įvesties duomenys yra neteisingi arba pasikeičia jau atlikus skaičiavimą, neturėtų būti laikomi skaičiavimo klaidomis ir todėl jų ištaisymo tvarka turėtų būti kitokia. Tokiais atvejais reikėtų koreguoti tik tų subjektų, kurių duomenys buvo neteisingi arba pasikeitė, įnašus;
            
         
               (7)
            
            
               pagal Tarybos reglamento Nr. 1 (5) 3 straipsnį pranešimas apie įnašą ir visi kiti Valdybos pranešimai turėtų būti pateikti valstybės narės, kurioje įsteigta gaunančioji įstaiga, kalba;
            
         
               (8)
            
            
               jei įnašas nesumokamas arba sumokama tik jo dalis, arba nesilaikoma pranešime apie įnašą nurodytų mokėjimo sąlygų, turėtų būti užtikrinama, kad metiniai įnašai būtų sumokėti, ir už pavėluotą mokėjimą turėtų būti skaičiuojami delspinigiai, siekiant garantuoti, kad visi įnašai būtų sumokėti laiku;
            
         
               (9)
            
            
               reikėtų perskaičiuoti svarbių subjektų, kuriems taikyta laikina sistema, įnašus, kad būtų atsižvelgta į jų pagal tą laikiną sistemą sumokėtas sumas. Bet koks pagal laikiną sistemą sumokėtų dalinių įmokų ir pagal galutinę sistemą apskaičiuotų įnašų skirtumas turėtų būti padengtas remiantis įnašų, skirtų Valdybos administracinėms išlaidoms padengti metais, einančiais po pereinamojo laikotarpio pabaigos, apskaičiavimu;
            
         
               (10)
            
            
               šiuo reglamentu nustatoma galutinė įnašų, skirtų Valdybos administracinėms išlaidoms padengti, sistema, todėl Reglamentas dėl laikinos sistemos nebereikalingas ir turėtų būti panaikintas,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Šiame reglamente išdėstomos taisyklės, kuriomis nustatoma:
   
               1)
            
            
               Reglamento (ES) Nr. 806/2014 2 straipsnyje nurodytų subjektų mokėtinų įnašų, skirtų Bendros pertvarkymo valdybos (toliau – Valdyba) administracinėms išlaidoms padengti, galutinė apskaičiavimo sistema;
            
         
               2)
            
            
               įnašų mokėjimo būdas;
            
         
               3)
            
            
               registravimo, apskaitos, ataskaitų teikimo ir kitos taisyklės, būtinos užtikrinti, kad visi įnašai būtų sumokėti laiku;
            
         
               4)
            
            
               už pereinamąjį laikotarpį mokėtinų įnašų perskaičiavimo ir koregavimo metodika.
            
         2 straipsnis
   Apibrėžtys
   Šiame reglamente vartojamų terminų apibrėžtys nustatytos Reglamente (ES) Nr. 1163/2014. Kitų vartojamų terminų apibrėžtys:
   1)   Valdybos administracinės išlaidos– Valdybos biudžeto I dalies išlaidos, kaip nurodyta Reglamento (ES) Nr. 806/2014 59 straipsnio 2 dalyje;
   2)   metinis įnašas– įnašas, kurį Valdyba turi rinkti už tam tikrus finansinius metus pagal šį reglamentą, kad padengtų savo administracines išlaidas;
   3)   įnašo subjektas– mokesčio subjektas, apibrėžtas pagal Reglamento (ES) Nr. 1163/2014 4 straipsnį siekiant rinkti priežiūros mokestį ir patenkantis į Reglamento (ES) Nr. 806/2014 2 straipsnio taikymo sritį;
   4)   pereinamasis laikotarpis– laikotarpis, kuris prasideda 2014 m. rugpjūčio 19 d. ir baigiasi 2017 m. gruodžio 31 d.
   3 straipsnis
   Bendros surinktinų metinių įnašų sumos nustatymas
   Tam tikrais finansiniais metais surinktina bendra metinių įnašų suma apskaičiuojama remiantis pagal Reglamento (ES) Nr. 806/2014 61 straipsnį Valdybos priimto tų finansinių metų biudžeto I dalimi, pakoreguota atsižvelgiant į paskutinių finansinių metų, kurių finansinės ataskaitos paskelbtos pagal to reglamento 63 straipsnio 7 dalį, biudžeto rezultatą.
   Bendrą metinių įnašų sumą Valdyba nustato taip, kad Valdybos biudžeto I dalis būtų subalansuota.
   4 straipsnis
   Bendros metinių įnašų sumos paskirstymas
   1.   Pagal 3 straipsnį surinktina bendra suma paskirstoma taip:
   
               a)
            
            
               95 % šiems subjektams ir grupėms:
               
                           i)
                        
                        
                           Reglamento (ES) Nr. 806/2014 7 straipsnio 2 dalyje nurodytiems subjektams ir grupėms;
                        
                     
                           ii)
                        
                        
                           subjektams ir grupėms, kurių atžvilgiu Valdyba nusprendė naudotis Reglamentu (ES) Nr. 806/2014 suteiktais įgaliojimais pagal to reglamento 7 straipsnio 4 dalies b punktą;
                        
                     
                           iii)
                        
                        
                           subjektams ir grupėms, kurių atžvilgiu dalyvaujančios valstybės narės pagal Reglamento (ES) Nr. 806/2014 7 straipsnio 5 dalį nusprendė, kad Valdyba turi naudotis jai tuo reglamentu suteiktais įgaliojimais ir vykdyti jai tuo reglamentu pavestas pareigas;
                        
                     
         
               b)
            
            
               5 % Reglamento (ES) Nr. 806/2014 7 straipsnio 3 dalyje nurodytiems subjektams ir grupėms.
            
         2.   Nepažeisdama 7 straipsnio, Valdyba subjektus ir grupes priskiria prie vienos iš dviejų 1 dalyje nustatytų kategorijų remdamasi duomenimis, kuriuos ECB teikia Valdybai pagal atitinkamai 6 straipsnio 1 dalį arba 11 straipsnį.
   3.   Jeigu subjektui taikomas 1 dalies a punktas, visi tai pačiai grupei priklausantys subjektai priskiriami prie tos pačios kategorijos.
   4.   Valdyba kasmet teikia Komisijai ataskaitą apie 1 dalyje nustatyto paskirstymo tinkamumą, atsižvelgdama į besikeičiančią abiejų subjektų ir grupių kategorijų sudėtį.
   5 straipsnis
   Atskirų metinių įnašų apskaičiavimas
   1.   Atskirus metinius įnašus, mokėtinus už kiekvienus finansinius metus, Valdyba apskaičiuoja remdamasi pagal 6 straipsnį gautais duomenimis ir pagal 3 straipsnį nustatyta bendra metinių įnašų suma.
   2.   Siekdama apskaičiuoti atskirus metinius įnašus, Valdyba taiko Reglamento (ES) Nr. 1163/2014 10 straipsnio 1, 2 ir 3 dalyse ir 10 straipsnio 6 dalies a, b ir c punktuose išdėstytas nuostatas.
   3.   Taikant 2 dalyje nurodytas nuostatas:
   
               a)
            
            
               metinis priežiūros mokestis yra atskiras metinis įnašas;
            
         
               b)
            
            
               svarbus prižiūrimas subjektas arba svarbi prižiūrima grupė yra 4 straipsnio 1 dalies a punkte nurodytas subjektas arba grupė;
            
         
               c)
            
            
               mažiau svarbus prižiūrimas subjektas arba mažiau svarbi prižiūrima grupė yra 4 straipsnio 1 dalies b punkte nurodytas subjektas arba grupė;
            
         
               d)
            
            
               prižiūrimas subjektas arba prižiūrima grupė yra bet koks subjektas arba grupė;
            
         
               e)
            
            
               mokesčio subjektas yra įnašo subjektas.
            
         4.   Reglamento (ES) Nr. 806/2014 2 straipsnyje nurodytų subjektų, kurie yra tos pačios grupės nariai, mokėtinas metinis įnašas apskaičiuojamas kaip vienas įnašas.
   5.   Jei apskaičiuodama atskirą metinį įnašą Valdyba padaro klaidą, ji tą klaidą ištaiso perskaičiuodama kiekvieno poveikį patiriančio subjekto atskirą metinį įnašą. Bet kokį sumokėto atskiro metinio įnašo ir perskaičiuotos sumos skirtumą Valdyba padengia padidindama arba sumažindama atskirą metinį įnašą, apskaičiuotą po perskaičiavimo einančiais finansiniais metais.
   Tačiau, jeigu Valdyba sužino apie klaidą praėjus daugiau kaip penkeriems metams po finansinių metų, kuriais klaida padaryta, pabaigos, joks perskaičiavimas neatliekamas.
   6 straipsnis
   Atskiriems metiniams įnašams apskaičiuoti būtini duomenys
   1.   Kiekvienais metais per 5 darbo dienas nuo pranešimų apie mokesčius pateikimo pagal Reglamento (ES) Nr. 1163/2014 12 straipsnio 1 dalį ir bet kokiu atveju ne vėliau kaip metų, dėl kurių pateikiami pranešimai apie mokesčius, gruodžio 31 d. ECB pateikia Valdybai duomenis apie kiekvieną įnašo subjektą, kuriuos ECB surinko tais metais ir naudojo priežiūros mokesčiams nustatyti pagal Reglamentą (ES) Nr. 1163/2014.
   2.   Duomenis sudaro bent šie elementai:
   
               a)
            
            
               kiekvieno įnašo subjekto, nustatyto pagal Reglamento (ES) Nr. 1163/2014 4 straipsnį priežiūros mokesčių tikslais, tapatybė ir kontaktiniai duomenys;
            
         
               b)
            
            
               mokestiniai veiksniai, nustatyti pagal Reglamento (ES) Nr. 1163/2014 10 straipsnį;
            
         
               c)
            
            
               tai, ar įnašo subjektas yra svarbus pagal Reglamento (ES) Nr. 1024/2013 6 straipsnio 4 dalį arba yra subjektas ar grupė, kurių atžvilgiu ECB nusprendė pagal Reglamento (ES) Nr. 1024/2013 6 straipsnio 5 dalies b punktą tiesiogiai naudotis visais atitinkamais įgaliojimais;
            
         
               d)
            
            
               bet kokie duomenys, kuriuos ECB nustato pagal Reglamento (ES) Nr. 1163/2014 10 straipsnio 5 dalį, jei įnašo subjektas nepateikia informacijos;
            
         
               e)
            
            
               kiekvieno įnašo subjekto mokesčio apskaičiavimo galiojimo data, pagal kurią nustatoma, kiek laiko įnašo subjektui buvo taikomas priežiūros mokestis, taip pat bet kokie statuso pasikeitimai pagal Reglamento (ES) Nr. 1163/2014 7 straipsnio 2 dalį atitinkamu mokestiniu laikotarpiu.
            
         3.   Taikant 2 dalies a punktą, kiekvieno įnašo subjekto tapatybės ir kontaktiniai duomenys apima visus Reglamente (EB) Nr. 45/2001 (6) apibrėžtus asmens duomenis, kuriuos ECB renka, kad galėtų įvykdyti savo užduotis pagal Reglamentą (ES) Nr. 1163/2014, ir kurie yra būtini Valdybos užduotims pagal šį reglamentą įvykdyti.
   4.   Kai taikant šį reglamentą Valdyba turi nustatyti, ar subjektas priklauso grupei, kuri paskyrė atitinkamą įnašo subjektą, ECB, nacionalinės pertvarkymo institucijos ir nacionalinės kompetentingos institucijos pateikia Valdybai visą svarbią informaciją.
   5.   Jeigu ECB išrašo papildomų sąskaitų faktūrų arba perskaičiuoja metinį priežiūros mokestį pagal Reglamento (ES) Nr. 1163/2014 7 straipsnį, per 5 dienas nuo pranešimų apie mokesčius pateikimo ECB pateikia Valdybai naujus duomenis.
   6.   Apskaičiuodama tam tikrais finansiniais metais surinktinus atskirus metinius įnašus, Valdyba naudoja duomenis, kuriuos ECB surinko praėjusiais finansiniais metais pagal Reglamentą (ES) Nr. 1163/2014 ir atitinkamai pateikė Valdybai pagal šį arba 11 straipsnį.
   7.   Jeigu tam tikrais finansiniais metais per šiame straipsnyje nustatytus laikotarpius ECB Valdybai nepateikia metiniams įnašams apskaičiuoti būtinų duomenų, Valdyba to apskaičiavimo tikslais gali naudoti naujausius turimus duomenis, kuriuos jai pateikė ECB.
   8.   Jeigu ECB nepateikia duomenų, Valdybos prašymu atitinkama nacionalinė kompetentinga institucija pateikia jai savo turimus duomenis.
   9.   Jeigu nacionalinė kompetentinga institucija nepateikia duomenų, Valdybos prašymu įnašo subjektas pateikia Valdybai būtinus duomenis per jos nustatytą terminą. Jeigu per Valdybos nustatytą terminą įnašo subjektas nepateikia atsakymo, Valdyba gali nustatyti duomenis remdamasi pagrįstomis prielaidomis.
   10.   Šiame straipsnyje nurodytus duomenis Valdyba naudoja tik taikydama šį reglamentą ir jo laikydamasi.
   7 straipsnis
   Taikymo srities, statuso ar kitų duomenų pasikeitimas
   1.   Jeigu subjektui arba grupei Reglamento (ES) Nr. 806/2014 2 straipsnis taikomas tik tam tikrą finansinių metų dalį, jų atskiras metinis įnašas už tuos finansinius metus apskaičiuojamas atsižvelgiant į visų mėnesių, kuriais jiems tas straipsnis buvo taikomas, skaičių.
   2.   Jeigu subjekto arba grupės statusas per finansinius metus pasikeičia iš vienos 4 straipsnio 1 dalyje nurodytos kategorijos į kitą, jų atskiras metinis įnašas už tuos finansinius metus apskaičiuojamas remiantis mėnesių, kuriais subjektas arba grupė priklausė atitinkamai kategorijai paskutinę mėnesio dieną, skaičiumi.
   3.   Jeigu kitaip pasikeičia subjekto arba grupės duomenys, naudoti jų atskiram metiniam įnašui už tam tikrus finansinius metus apskaičiuoti, to subjekto arba grupės atskiras metinis įnašas už tuos finansinius metus apskaičiuojamas remiantis atnaujintais duomenimis.
   4.   Jeigu apie 1 ir 2 dalyse nurodytą pasikeitimą pranešė ECB arba įvyko 3 dalyje nurodytas pasikeitimas, Valdyba perskaičiuoja tik to subjekto arba grupės atskirą metinį įnašą už atitinkamus finansinius metus. Jeigu 1, 2 arba 3 dalyje nurodyti tais pačiais finansiniais metais įvykę pasikeitimai yra susiję su keliais subjektais arba grupėmis, Valdyba, perskaičiuodama to subjekto ar grupės atskirą metinį įnašą, atsižvelgia tik į pasikeitimus, susijusius su atskiru subjektu arba grupe.
   5.   Jeigu sumokėta atskiro metinio įnašo suma yra didesnė negu pagal 4 dalį perskaičiuota suma, Valdyba grąžina skirtumo sumą atitinkamam subjektui arba grupei. Jeigu sumokėta atskiro metinio įnašo suma yra mažesnė negu pagal 4 dalį perskaičiuota suma, atitinkamas subjektas arba grupė sumoka skirtumo sumą Valdybai. Siekdama grąžinti arba surinkti pagal šią dalį mokėtiną sumą, Valdyba sumažina arba padidina atitinkamo subjekto arba grupės atskirą metinį įnašą finansiniais metais, einančiais po perskaičiavimo pagal 4 dalį.
   6.   Subjektų arba grupių, kurių atžvilgiu 1, 2 arba 3 dalyje nurodytų pasikeitimų neįvyko, atskiri metiniai įnašai nekoreguojami.
   7.   Valdyba bendrą perteklių arba deficitą, susidariusį dėl visų pagal 5 dalį atliktų koregavimų, taiko pagal 3 straipsnį nustatytinai bendrai metinių įnašų sumai finansiniais metais, einančiais po finansinių metų, kuriais taikomi koregavimai.
   8.   Vadovaudamasi patikimo biudžeto valdymo principu, Valdyba priima visus sprendimus, būtinus šiame straipsnyje išdėstytoms nuostatoms įgyvendinti, įskaitant sprendimus dėl Valdybos grąžinamų sumų ir papildomų sumų, kurios turės būti surinktos iš subjektų, mokėjimo laiko.
   8 straipsnis
   Pranešimas apie įnašą, kiti pranešimai, mokėjimai ir delspinigiai už pavėluotą mokėjimą
   1.   Įnašų subjektams Valdyba pateikia pranešimą apie įnašą.
   2.   Valdyba perduoda pranešimą apie įnašą bet kuriuo iš šių būdų:
   
               a)
            
            
               elektroniniu būdu arba kitomis panašiomis ryšio priemonėmis;
            
         
               b)
            
            
               faksu;
            
         
               c)
            
            
               per greitojo pasiuntinių pašto tarnybas;
            
         
               d)
            
            
               registruotu paštu su patvirtinimu, kad gauta;
            
         
               e)
            
            
               įteikdama arba pristatydama asmeniškai.
            
         Pranešimas apie įnašą galioja be parašo.
   3.   Pranešime apie įnašą nurodoma metinio įnašo suma ir būdas, kaip sumokėti metinį įnašą. Jis turi būti tinkamai pagrįstas, kiek tai susiję su sprendimo dėl atskiro įnašo faktiniais ir teisiniais aspektais.
   4.   Valdyba įnašo subjektui teikia bet kokius kitus pranešimus, susijusius su metiniu įnašu, įskaitant pranešimus apie bet kokį sprendimą dėl padengimo pagal 10 straipsnio 8 dalį.
   5.   Įnašas mokamas eurais.
   6.   Metinio įnašo sumą įnašo subjektas sumoka per 35 kalendorines dienas nuo pranešimo apie įnašą pateikimo dienos. Įnašo subjektas laikosi pranešime apie įnašą nurodytų metinio įnašo mokėjimo reikalavimų. Mokėjimo data yra data, kurią lėšos įskaitomos į Valdybos sąskaitą.
   7.   Reglamento (ES) Nr. 806/2014 2 straipsnyje nurodytų subjektų, kurie yra tos pačios grupės nariai, mokėtinas metinis įnašas renkamas iš tos grupės įnašo subjekto.
   8.   Nedarant poveikio kitoms Valdybos turimoms priemonėms, jei įnašas nesumokamas arba sumokama tik jo dalis, arba nesilaikoma pranešime apie įnašą nurodytų mokėjimo sąlygų, nuo dienos, kurią turėjo būti atliktas mokėjimas, už kiekvieną dieną už likusią nesumokėtą metinio įnašo sumą skaičiuojami delspinigiai, kurie yra ECB pagrindinių refinansavimo operacijų palūkanų normos, padidintos 8 procentiniais punktais, dydžio.
   9.   Jei įnašo subjektas įnašo nesumoka arba sumoka tik jo dalį, arba nesilaiko pranešime apie įnašą nurodytų mokėjimo sąlygų, Valdyba apie tai praneša dalyvaujančios valstybės narės, kurioje įsteigtas įnašo subjektas, nacionalinei pertvarkymo institucijai.
   9 straipsnis
   Vykdymo užtikrinimas
   1.   Užtikrinama, kad mokėtini metiniai įnašai ir bet kokie delspinigiai už pavėluotą mokėjimą pagal 8 straipsnio 8 dalį būtų sumokėti.
   2.   Vykdymo užtikrinimą reglamentuoja procedūrinės taisyklės, taikomos toje dalyvaujančioje valstybėje narėje, kurios teritorijoje jis atliekamas.
   3.   Kiekvienos dalyvaujančios valstybės narės vyriausybė paskiria instituciją, kuri tikrina sprendimų dėl atskirų įnašų autentiškumą, ir apie ją praneša Valdybai ir Europos Sąjungos Teisingumo Teismui.
   4.   Prie kiekvieno sprendimo dėl atskiro įnašo pridedamas vykdomasis raštas. Vykdymo užtikrinimui netaikomi jokie kiti formalumai, tik sprendimo autentiškumo patikrinimas, kurį atlieka pagal 3 dalį paskirta institucija.
   5.   Nacionalinės pertvarkymo institucijos padeda Valdybai taikyti vykdymo užtikrinimo procedūrą, kurią reglamentuoja procedūrinės taisyklės, taikomos toje dalyvaujančioje valstybėje narėje.
   10 straipsnis
   Pereinamuoju laikotarpiu mokėtinų įnašų perskaičiavimas ir padengimas
   1.   Perskaičiuojant ir padengiant pereinamuoju laikotarpiu mokėtinus įnašus, 2014 m. lapkričio ir gruodžio mėn. laikomi 2015 finansinių metų dalimi.
   2.   Pagal šiame reglamente išdėstytas nuostatas Valdyba perskaičiuoja kiekvieno subjekto, nurodyto Reglamento (ES) Nr. 806/2014 2 straipsnyje, mokėtinų įnašų, skirtų Valdybos administracinėms išlaidoms padengti pereinamuoju laikotarpiu, sumą.
   3.   Nepažeisdama 6 straipsnio 4 dalies, įnašų, kiekvieno subjekto mokėtinų pereinamajam laikotarpiui priklausančiais finansiniais metais, sumai perskaičiuoti Valdyba naudoja duomenis, kuriuos ECB surinko tais finansiniais metais pagal Reglamentą (ES) Nr. 1163/2014 ir pateikė Valdybai pagal 11 straipsnį.
   4.   Bet koks dalinių įmokų, kurias svarbūs subjektai sumokėjo pagal Deleguotuoju reglamentu (ES) Nr. 1310/2014 nustatytą laikiną sistemą, ir 2 dalyje nurodytų įnašų skirtumas padengiamas apskaičiuojant metinius įnašus, mokėtinus finansiniais metais, einančiais po pereinamojo laikotarpio pabaigos. Skirtumas padengiamas sumažinant arba padidinant tais finansiniais metais mokėtinus metinius įnašus.
   5.   Reglamento (ES) Nr. 806/2014 2 straipsnyje nurodyti subjektai, kurių įnašų apskaičiavimas ir rinkimas pereinamuoju laikotarpiu buvo atidėtas, sumoka pagal 2 dalį apskaičiuotus įnašus už pereinamajam laikotarpiui priklausančius metus. Tie įnašai padidina metinius įnašus, mokėtinus finansiniais metais, einančiais po pereinamojo laikotarpio pabaigos.
   6.   Taikant 4 dalį, svarbūs subjektai yra subjektai, kuriems ECB aukščiausiu konsolidavimo lygiu dalyvaujančiose valstybėse narėse pranešė apie savo sprendimą laikyti juos svarbiais, kaip apibrėžta Reglamento (ES) Nr. 1024/2013 6 straipsnio 4 dalyje ir Reglamento (ES) Nr. 468/2014 (7) 147 straipsnio 1 dalyje, ir kurie yra nurodyti 2014 m. rugsėjo 4 d. ECB svetainėje paskelbtame sąraše, tačiau neįtraukiant tų svarbių subjektų, kurie yra grupės, į kurią jau atsižvelgta šioje apibrėžtyje, patronuojamosios įmonės, ir kredito įstaigų, įsteigtų nedalyvaujančiose valstybėse narėse, filialų, įsteigtų dalyvaujančiose valstybėse narėse.
   7.   Jeigu 4 dalyje nurodytas skirtumas arba 5 dalyje nurodyti įnašai už metus, priklausančius pereinamajam laikotarpiui, yra didesni už įnašus, mokėtinus finansiniais metais, einančiais po pereinamojo laikotarpio pabaigos, koregavimas tęsiamas vėlesniais finansiniais metais.
   8.   Jeigu pagal 4 ar 5 dalį turi būti koreguojami dviejų ar daugiau grupei priklausančių subjektų įnašai, Valdyba gali tarpusavyje įskaityti tos grupės subjektų mokėtinus įnašus ir jiems grąžintinas sumas.
   11 straipsnis
   Duomenys, būtini įnašams už pereinamajam laikotarpiui priklausančius finansinius metus perskaičiuoti
   Per 30 dienų nuo šio reglamento įsigaliojimo ECB pateikia Valdybai 6 straipsnyje nurodytus duomenis, kuriuos ECB surinko pagal Reglamentą (ES) Nr. 1163/2014 pereinamajam laikotarpiui priklausančiais finansiniais metais.
   12 straipsnis
   Užsakomosios paslaugos
   1.   Valdyba gali nuspręsti visiškai ar iš dalies perduoti konkrečias šiuo reglamentu numatytas užduotis.
   2.   Valdyba perduoda tik technines užduotis, susijusias su įnašų rinkimu ir nesusijusias su jos įgaliojimų nustatyti įnašus vykdymu.
   3.   Paslaugos teikėjui suteikiant įgaliojimą vykdyti perduotas užduotis aiškiai nurodoma įgaliojimo trukmė bei konkrečios perduodamos užduotys ir nustatoma paslaugų teikėjo reguliaraus ataskaitų teikimo Valdybai tvarka.
   4.   Į bet kokią Valdybos ir paslaugų teikėjo sutartį dėl užduočių perdavimo pagal 1 dalį įtraukiamos nuostatos, reglamentuojančios Valdybos teises ją atšaukti, teises sudaryti tolesnes subrangos sutartis ir paslaugų teikėjo įsipareigojimų nevykdymą.
   5.   Jeigu Valdyba visiškai ar iš dalies perduoda užduotis pagal 1 dalį, ji ir toliau yra visiškai atsakinga už visų savo pareigų pagal Reglamentą (ES) Nr. 806/2014 ir šį reglamentą vykdymą.
   6.   Jeigu Valdyba visiškai ar iš dalies perduoda užduotis pagal 1 dalį, ji nuolat užtikrina, kad:
   
               a)
            
            
               jokioje užsakomųjų paslaugų sutartyje nebūtų numatytas Valdybos atsakomybės perdavimas;
            
         
               b)
            
            
               jokioje užsakomųjų paslaugų sutartyje nebūtų numatyta išimčių dėl Valdybos atskaitomybės pagal Reglamento (ES) Nr. 806/2014 45 straipsnį ir 46 straipsnio 1 dalį arba jos nepriklausomumo pagal to reglamento 47 straipsnį;
            
         
               c)
            
            
               dėl užsakomųjų paslaugų iš Valdybos nebūtų atimta galimybė naudoti būtinas sistemas ir kontrolės priemones, kad ji galėtų valdyti riziką, su kuria susiduria;
            
         
               d)
            
            
               paslaugų teikėjas įgyvendintų veiklos tęstinumo tvarką, lygiavertę Valdybos tvarkai;
            
         
               e)
            
            
               Valdyba išlaikytų būtiną kompetenciją ir išteklius, kad galėtų įvertinti paslaugų teikėjo suteiktų paslaugų kokybę ir organizacinį adekvatumą; Valdyba nuolat veiksmingai prižiūrėtų perduotas funkcijas ir valdytų su funkcijų perdavimu siejamą riziką;
            
         
               f)
            
            
               Valdyba turėtų tiesioginę prieigą prie svarbios informacijos, kuri leistų jai užtikrinti būtiną perduotų užduočių kontrolę.
            
         7.   Jeigu Valdyba visiškai ar iš dalies perduoda užduotis pagal 1 dalį, ji užtikrina, kad paslaugų teikėjas būtų įpareigotas laikytis Valdybos vidaus teisinių reikalavimų ir principų, susijusių su saugumu ir konfidencialumu. Visa su Valdyba susijusi ir paslaugų teikėjui prieinama konfidenciali informacija naudojama tik tiek, kiek būtina Valdybos suteiktiems įgaliojimams vykdyti.
   8.   Prieš priimdama bet kokį sprendimą dėl užsakomųjų paslaugų, Valdyba gauna ECB sutikimą dalytis ECB suteiktais duomenimis su paslaugų teikėju pagal taikomas konfidencialumo nuostatas.
   13 straipsnis
   Nacionalinių pertvarkymo institucijų pagalba
   Valdyba gali prašyti nacionalinių pertvarkymo institucijų, kad jos suteiktų pagalbą renkant metinius įnašus, kai toks prašymas yra pagrįstas konkretaus atvejo aplinkybėmis.
   14 straipsnis
   Panaikinimas
   Deleguotasis reglamentas (ES) Nr. 1310/2014 panaikinamas.
   15 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. rugsėjo 14 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 225, 2014 7 30, p. 1.
   
   
      (2)  2014 m. spalio 8 d. Komisijos deleguotasis reglamentas (ES) Nr. 1310/2014 dėl laikinos įnašų dalinių įmokų, skirtų Bendros pertvarkymo valdybos administracinėms išlaidoms padengti pereinamuoju laikotarpiu, sistemos (OL L 354, 2014 12 11, p. 1).
   
      (3)  2014 m. spalio 22 d. Europos Centrinio Banko reglamentas (ES) Nr. 1163/2014 dėl priežiūros mokesčių (ECB/2014/41) (OL L 311, 2014 10 31, p. 23).
   
      (4)  2013 m. spalio 15 d. Tarybos reglamentas (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (OL L 287, 2013 10 29, p. 63).
   
      (5)  Tarybos reglamentas Nr. 1, nustatantis kalbas, kurios turi būti vartojamos Europos ekonominėje bendrijoje (OL 17, 1958 10 6, p. 385).
   
      (6)  2000 m. gruodžio 18 d. Europos Parlamento ir Tarybos reglamentą (ES) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
   
      (7)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).